
A codrui granitoidok kőzettani és geokémiai vizsgálata a Tiszai-főegységben

A Tiszai-főegység paleozoos aljzatából ismert több granitoidtestről részletes petrográfiai jellemzések, teljes kőzet geokémiai elemzések és radiometrikus koradatok csak korlátozott mértékben állnak rendelkezésre. Közülük talán a legkevésbé ismertek az Erdélyi-középhegység granitoidjai, amelyekből kutatásomban a hegység központi-nyugati részén elhelyezkedő Codru-takarórendszer kőzeteit vizsgáltam, majd vetettem össze a Battonya–Pusztaföldvári-hát hasonló, aljzati képződményeivel (Békés–Codru szerkezeti öv). Célom a codrui granitoidok részletes petrográfiai és geokémiai vizsgálata, valamint a két szerkezeti egység hasonló képződményei közötti esetleges kapcsolat tisztázása (lokális korreláció).
A codrui granitoidtest a mintavételi helyen, a Hegyes-hegység ÉNy-i részén található galsai kőfejtőben dominánsan középszemcsés, ekvigranuláris, hipidiomorf szemcsés, enyhén irányított szövetű szienogránitként jelenik meg, melyet aplit- és pegmatiterek járnak át. A vizsgált kőzetek peralumíniumos, mészalkáli karakterrel rendelkeznek és dominánsan Mg-ban gazdagok (magnesian), ezzel szemben az aplitokra magasabb alkália-, alacsonyabb Ca- és magasabb Fe-tartalom (ferroan) jellemző.
A codrui granitoidok ásványos összetétele (elsődleges muszkovit, akcesszórikus gránát és monacit előfordulása) és geokémiai karaktere (mészalkáli, peralumíniumos) S-típusra és szinkollíziós kontinentális kéreg eredetre utal. Korábbi és folyamatban lévő (az SZTE TTIK „Vulcano” Kőzettani és Geokémiai Kutatócsoport munkája) petrográfiai és geokémiai vizsgálatok eredményeivel összevetve nagyfokú hasonlóságot találtam a szinkollíziós, alsó-karbon battonyai granitoiddal. Utóbbi képződmény ásványos összetételében és a fő kőzetalkotók megjelenésében alig különbözik a codrui granitoidtól, bár az aljzati kőzetek szövete dominánsan inkább inekvigranuláris és ritkábban mutat irányítottságot. Kiemelendő továbbá a két képződmény erőteljes fő- és nyomelem geokémiai hasonlósága.
Kőzettani és teljes kőzet geokémiai vizsgálataim alapján feltételezhető, hogy a Tiszai-főegységben előforduló S-típusú variszkuszi granitoidok (Alföld aljzata, Erdélyi-középhegység) egyazon kollíziós környezetben létrejött kéregolvadékot képviselnek. A lokális és regionális korreláció pontosításához szükséges cirkon U–Pb kormérések folyamatban vannak.



